
Obec Malé Leváre
Prevádzkový poriadok zberného dvora

PREVÁDZKOVÝ PORIADOK 
ZBERNÉHO DVORA 

	Identifikačné číslo organizácie (IČO)
	00309711

	Obec a PSČ   
	908 74  Malé Leváre

	Ulica a číslo
	Malé Leváre 177

	Štát 
	Slovenská republika

	Právna forma  
	Obec 

	Adrian Pernecký, starosta obce






Starosta obce Malé Leváre, schvaľuje a vydáva tento prevádzkový poriadok zberného dvora. Týmto sa ruší prevádzkový poriadok zberného dvora zo dňa 01.07.2016. 
Platnosť a účinnosť prevádzkového poriadku zberného dvora je od 19.6.2026.  






[bookmark: _Hlk191402808][bookmark: _Hlk121995796]Malých Levároch, 19.6.2026					Adrian Pernecký, starosta obce



I. Zodpovednosť za prevádzku a technický opis zariadenia

1.1 Zodpovedný pracovník (obsluha)
· Funkcia: Poverený zodpovedný pracovník zberného dvora (obsluha)
· Telefonický kontakt: 0918 533 530
· Ustanovenie: Výkon funkcie zabezpečuje zamestnanec prevádzkovateľa na základe písomného poverenia štatutárneho orgánu obce. Meno aktuálneho pracovníka je zverejnené na informačnej tabuli pri vstupe do areálu zberného dvora.

1.2 Technický opis a určenie zariadenia
1. Zberný dvor je umiestnený v katastrálnom území Malé Leváre, na parcelách registra „C“ č. 11760 a č. 11759.
2. Areál zberného dvora pozostáva zo spevnenej betónovej plochy, obvodového oplotenia, uzamykateľnej vstupnej brány a obytného kontajnera, ktorý slúži ako zázemie pre obsluhu a na uskladnenie prevádzkových pomôcok.
3. Zberný dvor je označený informačnou tabuľou viditeľnou z verejného priestranstva, ktorá obsahuje údaje o prevádzkovateľovi, otváracích hodinách a zoznam preberaných odpadov.
4. Zariadenie slúži na plnenie povinností obce v oblasti odpadového hospodárstva v zmysle zákona č. 79/2015 Z. z. o odpadoch a o zmene a doplnení niektorých zákonov v znení neskorších predpisov (ďalej len „zákon o odpadoch“).


II. Prevádzkové hodiny

Prevádzka zberného dvora sa riadi sezónnym režimom nasledovne:

Letné obdobie (od 01.03. do 31.10. kalendárneho roka)
Pondelok: 14:00 – 18:00 hod.
Streda: 14:00 – 18:00 hod.
Sobota: 10:00 – 17:00 hod.

Zimné obdobie (od 01.11. do 28.02. kalendárneho roka)
Pondelok: 12:00 – 16:00 hod.
Streda: 12:00 – 16:00 hod.
Sobota: 09:00 – 16:00 hod.

Vstup do areálu mimo prevádzkových hodín je prísne zakázaný.


III. Pravidlá prevádzky, BOZP a Požiarna ochrana

3.1 Povinnosti zodpovedného pracovníka (obsluhy)
Zodpovedný pracovník zberného dvora je povinný:
· Riadiť a kontrolovať prevádzku zberného dvora v súlade s týmto prevádzkovým poriadkom.
· Preverovať oprávnenosť osôb na odovzdanie odpadu, vykonávať vizuálnu kontrolu a váženie odpadu.
· Viesť priebežnú evidenciu odpadov v elektronickom systéme.
· Usmerňovať pôvodcov odpadu pri vykladaní a ukladaní odpadu do určených kontajnerov.
· Zabezpečovať nahlásenie požiadavky na včasný odvoz plných veľkoobjemových kontajnerov.
· Udržiavať poriadok, čistotu a zabezpečovať areál proti vstupu cudzích osôb.

3.2 Bezpečnosť a ochrana zdravia pri práci (BOZP) a Požiarna ochrana (PO)
1. V celom areáli zberného dvora platí prísny zákaz fajčenia, manipulácie s otvoreným ohňom a požívania alkoholických nápojov, omamných alebo psychotropných látok, ktoré môžu nepriaznivo ovplyvniť pozornosť a reakciu pracovníkov.
2. Všetci zamestnanci zberného dvora musia byť preukázateľne zaškolení z predpisov BOZP a PO so zameraním na špecifiká práce s vytriedenými zložkami komunálneho odpadu.
3. Pracovníci sú povinní pri výkone práce používať určené osobné ochranné pracovné prostriedky (OOPP) podľa povahy práce (primeraný pracovný odev, pevná uzavretá obuv, ochranné rukavice – kožené alebo gumené, ochranné okuliare, respirátor, prípadne ochranná prilba).
4. Zamestnanci sú povinní dodržiavať základné hygienické zásady; v priestoroch manipulácie s odpadom je zakázané konzumovať jedlo a nápoje.
5. V prípade samovznietenia odpadu alebo vzniku požiaru sú pracovníci povinní okamžite zabezpečiť jeho uhasenie dostupnými hasiacimi prostriedkami, privolať Hasičský a záchranný zbor (tel. 150 alebo 112) a každý prípad zisteného požiaru bezodkladne zaevidovať a nahlásiť štatutárovi obce.
6. Za pracovný úraz sa považuje akékoľvek poškodenie zdravia alebo smrť spôsobená zamestnancovi nezávisle od jeho vôle krátkodobým, náhlym a násilným pôsobením vonkajších vplyvov pri plnení pracovných úloh alebo v priamej súvislosti s ním.

3.3 Prevádzkový materiál a vybavenie zberného dvora
Zberný dvor je na účely prevádzky, údržby a riešenia havarijných stavov povinne vybavený nasledovnými pomôckami:
· Hasiace zariadenia: Ručné hasiace prístroje (v určenom počte a typoch podľa požiarneho projektu).
· Náradie na údržbu a spracovanie: Lopaty, metly, vedrá, sekera, kladivo.
· Nádoby na zber: Plechové sudy, uzatvárateľný plastový sud.
· Sanačné prostriedky na havárie: Sorpčný materiál (piesok, perlit, piliny) a materiál na upchávku (napr. textilný materiál).
· Ochranné prostriedky pre núdzové stavy: Ochranné rukavice, ochranné rúška a ochranný plášť.


IV. Určenie a podmienky uskladnenia odpadov

4.1 Oprávnené osoby (pôvodcovia)
Na zbernom dvore môže voziť a uložiť odpad výhradne fyzická osoba (poplatník), ktorá:
· Má v Obci Malé Leváre alebo v Rekreačnej oblasti Rudava trvalý alebo prechodný pobyt, prípadne na tomto území vlastní nehnuteľnosť.
· Má v zmysle platného VZN obce uhradený miestny poplatok za zber, prepravu a zneškodnenie komunálneho odpadu a drobného stavebného odpadu na príslušné obdobie.
Zberný dvor nepreberá odpady pochádzajúce z podnikateľskej činnosti právnických osôb a fyzických osôb – podnikateľov (živnostníkov).

4.2 Zoznam prijímaných odpadov podľa Katalógu odpadov
Na zbernom dvore je možné uložiť len nasledovné vytriedené zložky komunálneho odpadu:
· 16 01 03 – Odpadové pneumatiky 
(Zbierajú sa výhradne v súlade s podmienkami zmluvy s Organizáciou zodpovednosti výrobcov. Pneumatiky musia byť kompletne vyzuté z diskov a zbavené iných kovových či plastových súčastí. V opačnom prípade sú občania povinní odovzdať pneumatiky distribútorovi alebo pneuservisu).
· 20 01 01 – Papier a lepenka 
(Obaly z lepenky, kartóny zviazané alebo zložené na čo najmenší objem, noviny, časopisy, reklamné plagáty uložené v modrých vreciach).
· 20 01 02 – Sklo 
(Sklenené obaly, fľaše, tabuľové sklo bez rámov).
· 20 01 08 – Biologicky rozložiteľný kuchynský a reštauračný odpad.
· 20 01 10 – Šatstvo.
· 20 01 11 – Textil.
· 20 01 25 – Jedlé oleje a tuky 
(Zbierajú sa donáškovým spôsobom v uzatvorených plastových fľašiach do nádob umiestnených na zbernom dvore a na miestach stanovených v Obci Malé Leváre).
· 20 01 36 – Vyradené elektrické a elektronické zariadenia iné ako uvedené v 20 01 21, 20 01 23 a 20 01 35 
(Nefunkčné elektrospotrebiče a elektrické káble kompletné, bez obsahu nebezpečných látok).
· 20 01 38 – Drevo iné ako uvedené v 20 01 37.
· 20 01 39 – Plasty 
(Požaduje sa stlačenie prázdnych fliaš a obalov z dôvodu zníženia objemu odpadu a ich uloženie do žltých vriec).
· 20 01 40 – Kovy 
(Železný šrot a kovy nesmú obsahovať nebezpečné látky, ropné produkty a chemikálie).
· 20 02 01 – Biologicky rozložiteľný odpad 
(Odpad rastlinného pôvodu zo záhrad, tráva, vetvy, lístie a zvlášť konáre).
· 20 03 07 – Objemný odpad 
(Nábytok z dreva, drevené okenné rámy bez sklenenej výplne, koberce, sedačky, matrace a pod.). Pôvodca je povinný pri odovzdávaní objemného odpadu prvotne zabezpečiť jeho vytriedenie, rozobratie na menšie časti a oddelenie všetkých vytriediteľných zložiek predtým, ako odpad vloží do kontajnera na objemný odpad.
· 20 03 08 – Drobný stavebný odpad (DSO) 
(Odpad zo stavebných úprav, udržiavacích a rekonštrukčných prác vykonávaných fyzickou osobou, ktoré nevyžadujú stavebné povolenie ani ohlásenie – tehly, dlaždice, omietka, škridla pálená alebo betónová, betónová suť alebo kamenivo). Hmotnosť jednotlivých kusov nesmie presiahnuť 15 kg. Betónová suť nesmie obsahovať armovacie železo, resp. iný kov a nesmie obsahovať nebezpečný odpad zo stavieb (napr. azbestová krytina, azbestové kanalizačné rúry).

4.3 Povinnosť triedenia a zákazy
1. Pôvodca odpadu je povinný odpad dôsledne vyseparovať. V prípade, že ho priviezol nevyseparovaný, je povinný ho roztriediť priamo na mieste a vložiť do kontajnerov na to určených.
2. Zakazuje sa voziť a skladovať na zbernom dvore akýkoľvek iný druh odpadu, vrátane nebezpečného odpadu a nevytriedeného zmesového komunálneho odpadu.


V. Prevádzkové obmedzenia

1. Pri dovoze odpadu do zberného dvora je povolený vstup len vozidlám s celkovou hmotnosťou do 3,5 t (vrátane prípojného vozíka).
2. Nie je dovolené dovážať a ukladať odpad pochádzajúci z činnosti firiem, právnických osôb a fyzických osôb – podnikateľov.
3. Mimo prevádzkovej doby zberného dvora je prísne zakázané vstupovať do areálu zberného dvora, ako aj ponechať odpad v okolí oplotenia alebo pred vstupnou bránou. Takéto konanie sa považuje za vytvorenie nelegálnej skládky.
4. Celý areál zberného dvora je nepretržite monitorovaný kamerovým systémom so záznamom.


VI. Postup odovzdávania odpadu a povinnosti dovozcu

1. Preukázanie totožnosti: Pôvodca odpadu je pri vstupe do areálu zberného dvora povinný na požiadanie zodpovedného pracovníka preukázať svoju totožnosť a oprávnenie na odovzdanie odpadu predložením identifikačnej karty s QR kódom a adresou nehnuteľnosti.
2. Evidencia v systéme: Pracovník zberného dvora vykoná evidenciu občana v informačnom systéme EWA.
3. Váženie pri OO a DSO: Ak pôvodca odovzdáva objemný odpad (kód 20 03 07) a drobný stavebný odpad (kód 20 03 08) pracovník ho usmerní na príslušné vážne zariadenie. Odpad je pred jeho uložením odvážený buď na malej váhe s nosnosťou do 1 tony, alebo na mostovej váhe s nosnosťou do 6 ton.
4. Vizuálna kontrola: Obsluha zberného dvora je oprávnená vykonať vizuálnu kontrolu privezeného odpadu za účelom overenia jeho druhu, zatriedenia podľa Katalógu odpadov a zistenia, či spĺňa podmienky na prevzatie. V prípade zistenia nesprávneho zaradenia odpadu alebo prítomnosti zakázaného/nebezpečného odpadu môže obsluha jeho prevzatie odmietnuť.
5. Záznam a spoplatnenie: Údaje o pôvodcovi odpadu, druhu odpadu a jeho hmotnosti sa zaznamenávajú do elektronického evidenčného systému. Evidované údaje slúžia ako podklad na vedenie odpadovej evidencie obce a na vyrubenie miestneho poplatku za objemný odpad a drobný stavebný odpad. Poplatok sa určuje podľa skutočne odovzdaného a odváženého množstva odpadu v súlade s platným Všeobecne záväzným nariadením (VZN) obce.
6. Uloženie odpadu: Po zaevidovaní a prípadnom odvážení odpadu je pôvodca povinný uložiť odpad do príslušných zberných nádob alebo kontajnerov označených názvom odpadu a katalógovým číslom. Odpad je potrebné ukladať podľa pokynov pracovníka zberného dvora tak, aby nedošlo k jeho zmiešaniu s inými druhmi odpadov.
7. Dôsledky neposkytnutia súčinnosti: Pôvodca odpadu je povinný dodržiavať pokyny obsluhy, bezpečnostné pravidlá a tento prevádzkový poriadok. V prípade odmietnutia preukázania totožnosti, odmietnutia váženia odpadu, neuposlúchnutia pokynov obsluhy alebo porušenia prevádzkového poriadku bude prevzatie odpadu odmietnuté a osoba bude vykázaná z areálu.


VII. Ochrana osobných údajov (GDPR)

1. Prevádzkovateľ (Obec Malé Leváre) spracúva osobné údaje pôvodcov odpadu (identifikačné údaje, adresa nehnuteľnosti, číslo identifikačnej karty/QR kód a kamerový záznam) v súlade s Nariadením Európskeho parlamentu a Rady (EÚ) 2016/679 (GDPR) a zákonom č. 18/2018 Z. z. o ochrane osobných údajov.
2. Osobné údaje sa spracúvajú na právnom základe plnenia zákonných povinností obce (podľa zákona o odpadoch a zákona o miestnych daniach a poplatkoch) a na účely oprávneného záujmu prevádzkovateľa, ktorým je ochrana majetku a monitorovanie dodržiavania prevádzkového poriadku.
3. Podrobné informácie o podmienkach spracúvania osobných údajov sú zverejnené na oficiálnom webovom sídle obce a na vývesnej tabuli zberného dvora.


VIII. Záverečné ustanovenia

1. Tento prevádzkový poriadok musí byť viditeľne a trvalo umiestnený v areáli zberného dvora a všetci pracovníci s ním musia byť preukázateľne oboznámení.
2. Porušenie ustanovení tohto prevádzkového poriadku zo strany pôvodcov odpadu (napr. ukladanie odpadu mimo vyhradených hodín pred bránu, dovoz zakázaného odpadu) je klasifikované ako priestupok v zmysle zákona o odpadoch a príslušných právnych predpisov s možnosťou uloženia sankcie.
3. Obec Malé Leváre si vyhradzuje právo na zmeny a doplnky v tomto prevádzkovom poriadku na základe zmien legislatívy, technického alebo zmluvného zabezpečenia prevádzkovania zberného dvora.
4. Tento prevádzkový poriadok nadobúda platnosť a účinnosť dňom jeho vyhlásenia.

V Malých Levároch, dňa 19.6.2026



Adrian Pernecký
    starosta obce Malé Leváre

